Frode Sørensen (S), 2001-10-25:
Beslutningsforslaget om en ændring af ejendomsværdiskatten er i princippet en genfremsættelse af beslutningsforslag nr. B 6 fra sidste folketingsår.
Forslaget blev dengang fremsat af Venstre og Det Konservative Folkeparti.
Forslagsstillerne, der foruden Venstre og Det Konservative Folkeparti nu også tæller Dansk Folkeparti, Centrum-Demokraterne og hr. Kim Behnke, pålægger regeringen at fremsætte lovforslag, der sikrer, at personer ikke kan komme til at betale ejendomsværdiskat af en ejerbolig, når boligretten til boligen endeligt er opgivet.
Forslagsstillerne nævner specielt den situation, hvor personer køber og sælger en ejerbolig.
De pågældende personer kan derfor i en periode måske eje to boliger, hvor der efter de gældende regler skal betales ejendomsværdiskat af begge boliger.
Efter forslaget skal det sikres, at man ikke i den situation, hvor den gamle bolig er fraflyttet, men endnu ikke solgt, skal betale ejendomsværdiskat både af den fraflyttede bolig og af den nye.
Forslagsstillerne ønsker et regelsæt, der svarer til den praksis, man havde i forbindelse med de tidligere regler om lejeværdiberegning, hvor der ikke blev beregnet lejeværdi, når skatteyderen endeligt havde opgivet boligretten til sin ejendom og ved sine dispositioner havde tilkendegivet dette.
Efter de gældende regler er det sådan, at man skal betale ejendomsværdiskat, hvis man ejer en bolig, som man har rådighed over.
Dette gælder, uanset om ejendommen er sat til salg eller er fraflyttet.
Under behandlingen af nr. B 6 afviste regeringen ikke, at reglerne om beregning af ejendomsværdiskat i tilfælde, hvor ejeren ikke kunne få solgt sin bolig så hurtigt som forventet, måske kunne medføre økonomiske problemer for ejeren.
Som bekendt gav regeringen da også udtryk for, at den var positivt indstillet over for at søge en løsning på de problemer, som kunne opstå, når der fortsat skulle betales ejendomsværdiskat, selv om man fraflyttede sin ejerbolig uden straks at kunne få den solgt.
Regeringen lagde dog i den forbindelse afgørende vægt på, at der i givet fald skulle være tale om en løsningsmodel, der var gennemskuelig for skatteyderne, og som var rimeligt nem at administrere.
Den model, som forslagsstillerne pegede på, nemlig at der ikke skulle betales ejendomsværdiskat, så snart en ejer fraflyttede sin hidtidige bolig og satte den til salg, kunne regeringen ikke gå ind for. Forslagsstillernes model ville ligesom praktiseringen af de tidligere lejeværdiregler medføre alvorlige administrative ulemper for både boligejerne og for skattemyndighederne.
Derfor overvejede regeringen da også mellem første og anden behandling af nr. B 6 en model, som kunne begrænse de økonomiske problemer for boligejerne, der fraflytter deres hidtidige bolig, og som ikke kan få den solgt inden for et rimeligt tidsrum.
Modellen ville således også kunne begrænse de økonomiske omkostninger væsentligt som følge af, at nogle af boligejerne i et længere tidsrum sidder med to boliger, fordi de ikke kan få solgt den gamle bolig.
Regeringen mener fortsat, at modellen løser de problemer, som er omtalt i forslaget.
Modellen tager, som jeg også oplyste under behandlingen af nr. B 6, udgangspunkt i, at en ejer, der sætter sin bolig til salg, altid må være indstillet på, at der kan gå en vis periode fra det tidspunkt, hvor boligretten endeligt er opgivet, og indtil han slipper for ejendomsværdiskatten af boligen.
Det betyder altså, at ejeren i denne situation i en kortere periode vil skulle betale ejendomsværdiskat af to boliger.
Under andenbehandlingen af nr. B 6 nævnte jeg som et eksempel på de økonomiske virkninger af modellen
Jeg nævnte også, at man ved denne model opnåede, at man fik frasorteret en lang række situationer, hvor ejeren er flyttet og inden for kort tid har fået solgt sin bolig.
Regeringen mener, at den her skitserede model på en hensigtsmæssig måde løser de problemer, som forslagsstillerne peger på.
Regeringen kan derfor ikke gå ind for beslutningsforslaget i den form, som det er fremsat.
Jeg siger tak for den positive modtagelse.
Forslaget om fåmandsforeninger er jo en udmøntning af et tilsagn om at give pensionsbranchen nogle bedre muligheder også rent skattemæssigt for at forvalte investeringer i særlige innovationsforeninger gennem såkaldte fåmandsforeninger.
Vi ved jo, at aktionærer i virksomheder vil have et naturligt behov for at følge virksomheden tæt, og en aktionær, der investerer gennem en investeringsforening, undgår selv at skulle følge med. Det overlader han til foreningen.
Herfra skal vi altså se pensionsselskabernes ønsker om at foretage investeringer i mindre innovative virksomheder via de særlige investeringsforeninger, som kun vil have få eller måske kun et enkelt selskab som medlem.
I konsekvens af det, vi gør omkring fåmandsforeningerne, forventes det at betyde, at flere midler vil blive anbragt i kontoførende foreninger - der er vi så ovre i lovforslag nr. L 21 - og også en kontoførende forening kan nemlig nøjes med ét medlem, som kan være et selskab.
Forslaget går jo ud på at tydeliggøre loven om beskatning af medlemmer af kontoførende investeringsforeninger.
Vi har fundet det nødvendigt med en fuldstændig gennemskrivning af loven med henblik på at gøre den mere præcis.
Forslaget indeholder en klarere definition af en kontoførende forening.
En kontoførende forening kendetegnes jo ved, at den kender sine medlemmer, den fører regnskab over de enkelte medlemmers tilgodehavende, og eksempelvis ejerskifte sker ved, at medlemmet udtræder, får opgjort sin formue, hvorefter et nyt medlem kan indtræde. Forslaget indeholder regler om gennemsigtighed, og det er på sin plads at gøre opmærksom på, at denne gennemsigtighed ikke er fuldstændig, idet foreningens indkomst godt nok opgøres efter de regler, der gælder for medlemmet.
Men der tages f.eks. ikke hensyn til medlemmets øvrige aktiebeholdning, når man opgør foreningens aktiefortjeneste.
Men jeg er glad for de faldne bemærkninger.
Jeg har også taget hr. Frank Aaens bemærkninger til mig.
Jeg kan tilsige min yderst aktive medvirken i udvalgsarbejdet.
Det er et kompliceret område, vi her er i gang med, og det vil nødvendigvis afstedkomme spørgsmål ikke mindst af teknisk og forståelsesmæssig karakter, men dem vil vi bestræbe os på at besvare hurtigst muligt. Endnu en gang tak for den brede opbakning.